Et skænderi udviklede sig sent søndag aften til en sag om brandstiftelse og vold.

Et skænderi mellem et ekskærestepar i en bolig ved Øster Hornum udviklede sig sent søndag aften til en sag om brandstiftelse og efterfølgende vold. Den 53-årige mand og 37-årige kvinde havde været oppe og diskutere i et stykke tid, og på et tidspunkt lægger manden sig ind på et værelse, fordi han ifølge Nordjyllands Politi er blevet træt af at skændes med den kvindelige ekskæreste. Kort tid efter bliver manden vækket ved, at kvinden kommer ind og siger, at hun har sat ild til huset. Manden skynder sig ud til en håndvask, hvor kvinden har sat ild til et par af mandens bukser. Manden får dog ilden slukket. Politiet fik anmeldelsen om branden klokken 23.14 søndag aften. - Da vi kommer frem, kan vi se, at kvinden har forsøgt at sætte ild til huset tre steder omkring håndvasken, siger vagtchef ved Nordjyllands Politi, Carsten Kjær. Politiet anholder efterfølgende kvinden og sigter hende for forsættelig brandstiftelse. Mens politiet foretager anholdelsen af kvinden, anmelder hun den mandlige ekskæreste for vold. Både kvinden og mand var ifølge politiet påvirket af alkohol.